G'n voorskrif oor transformasie, maar . . . | Netwerk24
Deur Johann de Jager 11 April 2017 06:28
Hoewel daar geen gedwonge transformasie-voorskrifte vir spanne in die nuwe plaaslike hoëprofiel-T20-reeks is nie, verwag Krieket Suid-Afrika (KSA) dat die franchises nogtans daarop sal let.
Haroon Lorgat. Foto: Gallo Images
Spaneienaars van die T20 Global Destination League (GDL) sal georiënteer word ten opsigte van die land se transformasie-doelwitte en KSA se eie filosofie daaromtrent. KSA verwag dat die franchises dit sal ondersteun. Dit kan volgens die krieketliggaam in franchises se belang wees en hul waarde verbeter.
Die enigste voorskrif aan spaneienaars wat miljoene gaan opdok om 'n franchise te besit, is dat hul spanne twee groentjies moet bevat wat o.23 is en wat nog nie vir Suid-Afrika gespeel het nie.
Die groepe van 17 spelers mag vier buitelanders kontrakteer.
'n Protea-ikoonspeler en een internasionale ikoonspeler sal vir die eerste jaar aan elk van die spanne toegeken word. Die Protea-speler sal waar moontlik ingedeel word by sy tuisstreek.
Haroon Lorgat, die uitvoerende hoof van Krieket Suid-Afrika (KSA), het verklap dat die Suid-Afrikaanse reeks 'n benydenswaardige groepie internasionale spelers het wat aan die spanne toegewys gaan word. Die name van dié agt internasionale spelers word reeds vandeesweek onthul.
Die franchise-groepe sal dan deur 'n loting vir spelers op 29 Julie aangevul word.
Plaaslike en buitelandse spelers kon reeds van Vrydag af vir die loting registreer. Dié aansoeke moet voor 31 Mei ingehandig word.
KSA het Maandag aangekondig dat al 11 krieketvelde in die land in aanmerking is om van die wedstryde te huisves. Die velde is Bolandpark, Buffalopark, die Diamant-ovaal, Kingsmead, Mangaung-ovaal, Nuweland, Senwes Park, SuperSport Park, St. Georgepark, die Wanderers en Willowmoorepark.
Die spaneienaars kan kies waar hulle hul wedstryde wil speel. Indien twee eienaars dieselfde veld in oog het, sal 'n komitee die meriete daarvan beoordeel.